REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/254-16

4. novembar 2016. godine

B e o g r a d

ZAPISNIK

SA 11. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 4. NOVEMBRA 2016. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Dušica Stojković, Đorđe Milićević (napustio sednicu u toku razmatranja četvrte tačke dnevnog reda), Nemanja Šarović (napustio sednicu u toku razmatranja šeste tačke dnevnog reda), Branka Stamenković (pristupila sednici u toku razmatranja prve tačke dnevnog reda), Branimir Jovanović, Momo Čolaković i Petar Petrović (napustio sednicu u toku razmatranja treće tačke dnevnog reda).

Sednici su prisustvovali i zamenici članova Odbora: Jelena Mijatović zamenik Aleksandre Đurović, Stefana Miladinović zamenik Đorđa Milićevića (pristupila sednici u toku razmatranja četvrte tačke dnevnog reda) i Marinika Tepić zamenik Nenada Čanka.

Sednici su prisustvovale i Svetislava Bulajić, generalni sekretar Narodne skupštine, Maja Pavlović, načelnik Odeljenja za budžetske, finansijsko-računovodstvene i poslove javnih nabavki i Dara Kupusinac Popović, šef Odseka za budžetsko računovodstvo.

Sednici nisu prisustvovali članovi Odbora: Katarina Rakić, Aleksandra Đurović, Vojislav Šešelj, Bojan Pajtić, Nenad Konstantinović i Nenad Čanak.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa Osme, Devete i 10. sednice Odbora -

1. Razmatranje zahteva narodnog poslanika Predraga Jelenkovića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-2454/16 od 12. oktobra 2016. godine);
2. Razmatranje zahteva narodnog poslanika Čabradi Gorana, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-2578/16 od 21. oktobra 2016. godine);
3. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Zoranu Živkoviću, na Drugoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2484/16 od 14.oktobra 2016. godine);
4. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Goranu Ćiriću, na Trećoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2632/16 od 26. oktobra 2016. godine);
5. Razmatranje obaveštenja generalnog sekretara Narodne skupštine o izricanju mere održavanja reda narodnim poslanicima Miloradu Mirčiću i Marku Đurišiću, na Trećoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2645/16 od 27. oktobra 2016. godine);
6. Razmatranje Izveštaja o korišćenju i raspolaganju sredstvima za rad Narodne skupštine u periodu januar-septembar 2016. godine, koji je podnela generalni sekretar Narodne skupštine (03 broj 400-2525/16 od 14. oktobra 2016. godine);
7. Utvrđivanje spiska nalepnica za parkiranje A-I i A-II.

Pre prelaska na rad po dnevnom redu, Odbor je većinom glasova, bez primedaba, usvojio zapisnik sa Osme sednice Odbora, održane 30. septembra 2016. godine.

Odbor je većinom glasova, bez primedaba, usvojio i zapisnik sa Devete sednice Odbora, održane 3. oktobra 2016. godine.

Takođe, Odbor je većinom glasova, bez primedaba, usvojio i zapisnik sa 10. sednice Odbora, održane 5. oktobra 2016. godine.

**Prva tačka dnevnog reda**: Razmatranje zahteva narodnog poslanika Predraga Jelenkovića, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-2454/16 od 12. oktobra 2016. godine)

Predsednik Odbora je obavestio članove i zamenike članova Odbora, da se narodni poslanik Predrag Jelenković, u skladu sa Odlukom o poslaničkoj naknadi, obratio Odboru sa zahtevom za isplatu mesečne naknade na ime zakupa stana u Beogradu i prava na naknadu za odvojeni život od porodice.

Diskusije nije bilo.

Odbor je, na predlog predsednika većinom glasova doneo sledeće

R E Š E Nj E

1. Predragu Jelenkoviću, narodnom poslaniku, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 12. oktobra 2016. godine.

2. O sprovođenju ovog rešenja staraće se Odsek za budžetsko računovodstvo.

Odbor je, na predlog predsednika većinom glasova doneo sledeće

R E Š E Nj E

1. Predragu Jelenkoviću, narodnom poslaniku, utvrđuje se pravo na naknadu za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate, počev od 12. oktobra 2016. godine.

2. O sprovođenju ovog rešenja staraće se Odsek za budžetsko računovodstvo.

**Druga tačka dnevnog reda**: Razmatranje zahteva narodnog poslanika Čabradi Gorana, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-2578/16 od 21. oktobra 2016. godine)

Predsednik Odbora je obavestio članove i zamenike članova Odbora, da se i narodni poslanik Goran Čabradi, u skladu sa Odlukom o poslaničkoj naknadi, obratio Odboru sa zahtevom za isplatu mesečne naknade na ime zakupa stana u Beogradu i prava na naknadu za odvojeni život od porodice.

Diskusije nije bilo.

Odbor je, na predlog predsednika većinom glasova doneo sledeće

R E Š E Nj E

1.ČABRADI GORANU, narodnom poslaniku, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 1. novembra 2016. godine.

2. O sprovođenju ovog rešenja staraće se Odsek za budžetsko računovodstvo.

Odbor je, na predlog predsednika većinom glasova doneo sledeće

R E Š E Nj E

1. Čabradi Goranu, narodnom poslaniku, utvrđuje se pravo na naknadu za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate, počev od 1. novembra 2016. godine.

2. O sprovođenju ovog rešenja staraće se Odsek za budžetsko računovodstvo.

**Treća tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Zoranu Živkoviću, na Drugoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2484/16 od 14.oktobra 2016. godine)

Predsednik Odbora je najpre upoznao članove i zamenike članova Odbora da u skladu sa članom 108. Poslovnika Narodne skupštine, a na osnovu izrečenih mera zbog povrede reda na sednici Narodne skupštine, Odbor donosi odluke o novčanim kaznama. Evidenciju o izrečenim merama vodi generalni sekretar Narodne skupštine, koji o tome obaveštava Odbor.

U nastavku, upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenoj meri održavanja reda na Drugoj sednici Drugog redovnog zasedanja Narodne skupštine u 2016. godini, održanoj 13. oktobra 2016. godine, narodnom poslaniku Zoranu Živkoviću - jedna opomena. Uz obaveštenje je dostavljen i izvod iz stenografskih beležaka sa navedene sednice. Izricanje navedene mere sankcionisano je novčanom kaznom u visini od 10% osnovne plate narodnog poslanika, kako je to predviđeno članom 114. stav 1. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara. Posebno je istakao da se sredstva prikupljena od novčanih kazni usmeravaju u Fond solidarnosti Narodne skupštine.

U diskusiji su učestvovali: Branka Stamenković, Marinika Tepić, Nemanja Šarović, Aleksandar Marković, Petar Petrović, Darko Laketić, Dušica Stojković, Momo Čolaković i Aleksandar Martinović.

Branka Stamenković, član Odbora, je istakla da nije bilo osnova za izricanje navedene mere, jer u konkretnom slučaju nije ocenjivana ličnost predsedavajućeg, već je, kao reakcija na izlaganje narodnih poslanika koji su učestvovali u raspravi pre imenovanog narodnog poslanika, upotrebom metafore, komentarisano i kritikovano ponašanje predsedavajuće. Takođe, pozvala je prisutne da glasaju protiv donošenja predložene odluke o novčanoj kazni.

Marinika Tepić, zamenik člana Odbora, je istakla kao važne dve činjenice: nepostojanje utvrđenih dozvoljenih i nedozvoljenih termina i postojanje nedoslednosti prilikom izricanja mera održavanja reda na sednicama Narodne skupštine. Takođe, u konkretnom slučaju, osvrnula se na diskurs koji je prethodio izricanju navedene mere i istakla da će glasati protiv donošenja odluke o novčanoj kazni za imenovanog narodnog poslanika, i svih ostalih predloga odluka o novčanim kaznama, sa utvrđenog dnevnog reda.

Nemanja Šarović, član Odbora, postavio je pitanje da li Odbor donosi odluke o novčanom kažnjavanju po automatizmu, kao i da li se narodni poslanici mogu kažnjavati, te s tim u vezi i ko procenjuje da li je nešto što se izrekne odnosno iznese, uvredljivog karaktera ili ne. Takođe je istakao da postupanje predsedavajućeg sednicama Narodne skupštine treba da bude striktnije prema narodnim poslanicima koji su pripadnici režima, nego prema narodnim poslanicima koji su pripadnici opozicije, kao i da se ovakvim kažnjavanjem narodni poslanici neće sprečiti da iznose svoja mišljenja. Istakao je i da će glasati protiv svakog predloga odluke o novčanom kažnjavanju narodnih poslanika.

Aleksandar Marković, član Odbora, je istakao da i pored toga što ne postoji spisak utvrđenih dozvoljenih i nedozvoljenih termina, narodni poslanici ne smeju u svojim izlaganjima koristiti reči uvredljivog karaktera. Ujedno je istakao da se izricanjem ovakve sankcije, šalje poruka o nastojanju da se podigne nivo i kvalitet rada Parlamenta.

Predsednik Odbora je, vezano za izlaganja prethodnih učesnika diskusije, pojasnio da su u konkretnom slučaju upućene uvredljive reči predsedniku Narodne skupštine i Narodnoj skupštini, što je po njegovom mišljenju nedopustivo, kao i da svaki narodni poslanik na sednici Narodne skupštine ima pravo da iznese svoj politički stav, ali ne i pravo da iznosi reči uvredljivog karaktera. Takođe je istakao, da odluku o tome da li je nešto uvredljivog karaktera ili ne, donosi predsednik Narodne skupštine odnosno predsedavajući, koji i izriče mere održavanja reda, a odluku o novčanom kažnjavanju, na osnovu izrečenih mera, donosi Odbor nakon sprovedenog glasanja.

Petar Petrović, član Odbora, je skrenuo pažnju na čl. 114. i 115. Poslovnika Narodne skupštine, koji se odnose na proceduru vezano za rad Odbora povodom izrečenih mera održavanja reda na sednicama Narodne skupštine.

Darko Laketić, član Odbora, je vezano za ovu temu, informisao prisutne o radu Radne grupe za izradu predloga kodeksa ponašanja narodnih poslanika, u prethodnom, desetom Sazivu Narodne skupštine, i naveo da isti nije usvojen iz razloga nepostojanja zajedničkog konsenzusa svih poslaničkih grupa u Narodnoj skupštini. Momo Čolaković, član Odbora, je istakao važnost ponovnog pokretanja ovog pitanja, i stim u vezi izmene Poslovnika Narodne skupštine. Ujedno je istakao i sugestije vezano za unapređenje rada Kolegijuma Narodne skupštine i koordinacije predsednika poslaničkih grupa u Narodnoj skupštini. Jedinstveni su bili u tome da je neophodno sankcionisati svaki vid neprimerenog ponašanja.

Dušica Stojković, član Odbora, je osudila ponašanje zbog kojeg je u ovom konkretnom slučaju izrečena mera, kao i svaki vid vređanja narodnih poslanika.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Zorana Živkovića, u visini od 10% osnovne plate narodnog poslanika, što iznosi 6.829,78 dinara.

**Četvrta tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Goranu Ćiriću, na Trećoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2632/16 od 26. oktobra 2016. godine)

Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenoj meri održavanja reda na Trećoj sednici Drugog redovnog zasedanja Narodne skupštine u 2016. godini, održanoj 25. oktobra 2015. godine, narodnom poslaniku Goranu Ćiriću - jedna opomena.

U diskusiji su učestvovali: Nemanja Šarović, Marinika Tepić, Branka Stamenković i Aleksandar Martinović.

Nemanja Šarović, član Odbora, je izneo razloge zbog kojih smatra da ne treba doneti odluku o novčanom kažnjavanju za imenovanog narodnog poslanika i ujedno istakao stav da treba prekinuti sa praksom kažnjavanja narodnih poslanika na ovakav način. Takođe, nije podržao rad na donošenju kodeksa ponašanja narodnih poslanika.

Marinika Tepić, zamenik člana Odbora, je ponovila da je i u ovom konkretnom slučaju u pitanju nedoslednost prilikom izricanja mera na sednicama Narodne skupštine i ujedno apelovala da se sa ovakvom praksom prekine. S navedenim se složila i Branka Stamenković, član Odbora, i dodatno istakla neophodnost poštovanja Poslovnika i jednakosti u pravima svih narodnih poslanika.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Gorana Ćirića, u visini od 10% osnovne plate narodnog poslanika, što iznosi 6.829,78 dinara.

**Peta tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnim poslanicima Miloradu Mirčiću i Marku Đurišiću, na Trećoj sednici Drugog redovnog zasedanja Narodne skupštine Republike Srbije u 2016. godini (21 Broj 120-2645/16 od 27. oktobra 2016. godine)

Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenim merama održavanja reda na Trećoj sednici Drugog redovnog zasedanja Narodne skupštine u 2016. godini, održanoj 26. oktobra 2016. godine, narodnim poslanicima Miloradu Mirčiću i Marku Đurišiću - po jedna opomena.

U diskusiji su učestvovali: Branka Stamenković, Marinika Tepić, Nemanja Šarović i Aleksandar Martinović.

Branka Stamenković, član Odbora, je ponovila da ni za imenovane narodne poslanike nije bilo osnova za izricanje navedenih mera.

Marinika Tepić, zamenik člana Odbora, je postavila pitanje iz kojih razloga su izrečene navedene mere, s obzirom na to da iz priloženih stenografskih beležaka ne vidi osnov za njihovo izricanje.

Nemanja Šarović, član Odbora, je istakao da su imenovanim narodnim poslanicima mere izrečene na osnovu subjektivnog osećaja predsedavajućeg, što po njegovom mišljenju ne može biti osnov za njihovo izricanje.

Predsednik Odbora je, ponovio da mere održavanja reda na sednicama Narodne skupštine izriče predsednik Narodne skupštine, odnosno predsedavajući, a Odbor na osnovu izrečenih mera donosi odluke o novčanom kažnjavanju. S tim u vezi, Marinika Tepić, zamenik člana Odbora, je istakla da Odbor donošenjem odluka o novčanom kažnjavanju ne treba samo tehnički da rešava o ovakvim pitanjima, već da je neophodno da se omogući diskusija o razlozima za njihovo izricanje, jer ono kako je navela, nije uvek opravdano.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Milorada Mirčića, u visini od 10% osnovne plate narodnog poslanika, što iznosi 6.829,78 dinara.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Marka Đurišića, u visini od 10% osnovne plate narodnog poslanika, što iznosi 6.829,78 dinara.

**Šesta tačka dnevnog reda**: Razmatranje Izveštaja o korišćenju i raspolaganju sredstvima za rad Narodne skupštine u periodu januar-septembar 2016. godine, koji je podnela generalni sekretar Narodne skupštine (03 broj 400-2525/16 od 14. oktobra 2016. godine)

Predsednik Odbora upoznao je članove i zamenike članova Odbora da je generalni sekretar Narodne skupštine, u skladu sa članom 67. Zakona o Narodnoj skupštini, Odboru podnela Izveštaja o korišćenju i raspolaganju sredstvima za rad Narodne skupštine u periodu januar-septembar 2016. godine.

Svetislava Bulajić, generalni sekretar Narodne skupštine, predstavila je navedeni izveštaj, kojim su iskazani izvršeni javni rashodi i izdaci, realizovani za finansiranje nadležnosti Narodne skupštine u predmetnom periodu, u odnosu na planirana sredstva Skupštinskog budžeta za 2016. godinu, u ukupnom iznosu od 1.867.843.000 dinara. Posebno je istakla da je za sprovedene izbore iz tekuće budžetske rezerve izdvojeno ukupno 1.050.441.000 dinara, zatim, da su u izveštajnom periodu utrošena sredstva u iznosu od 1.015.681.610 dinara (što je 54,37% ukupnog budžeta), kao i da je iznos neutrošenih sredstava do kraja budžetske godine 852.161.390 dinara. Takođe je podsetila da se budžetiranje sprovodi prema sistemu programskog budžetiranja i da su u skladu sa tim opredeljena sredstva za rad Narodne skupštine, na Razdelu 1. Budžeta Republike Srbije, u okviru dve funkcije i četiri programa (projekta). U svom izlaganju osvrnula se i na podršku koju u radu Narodnoj skupštini pruža UNDP.

U diskusiji su učestvovali: Branka Stamenković, Marinika Tepić, Momo Čolaković, Svetislava Bulajić i Maja Pavlović.

Branka Stamenković, član Odbora, pohvalila je detaljnost izveštaja koji se odnosi na deo vezan za narodne poslanike, i ujedno sugerisala da i deo koji se odnosi na rad Republičke izborne komisije i rad Službe Narodne skupštine, bude podjednako detaljan. S tim u vezi je postavila sledeća pitanja: koje su to konkretno usluge čišćenja, koje su prikazane pod ekonomskom klasifikacijom 4.2.1 - stalni troškovi u okviru dela Izveštaja koji se odnosi na Stručne službe; kako se određuje iznos koji je opredeljen na ime radio televizijske pretplate za tv prenos sednica; kako se regulišu izdaci za ishranu lica koja su radno angažovana u objektima Narodne Skupštine; koje se konkretno usluge podrazumevaju pod uslugama prevođenja prikazanih u okviru ekonomske klasifikacije 4.2.3. – usluge po ugovoru i o kojim je konkretno uslugama reč koje su navedene u okviru iste ekonomske klasifikacije pod stavkom „stručne usluge“.

Marinika Tepić, zamenik člana Odbora, je takođe pohvalila navedeni izveštaj i posebno ga opravdala u delu koji se odnosi na iznos koji je utrošen na usluge prevođenja, prikazanih u okviru ekonomske klasifikacije 4.2.3, u okviru dela Izveštaja koji se odnosi na Stručne službe.

Momo Čolaković, član Odbora, je podržao Izveštaj, posebno pohvalio rad Službe Narodne skupštine i predložio generalnom sekretaru da se od ušteda koje je Narodna skupština ostvarila deo sredstava usmeri najugroženijima u Službi, u vidu jednokratne pomoći. Generalni sekretar je podržala navedeni predlog.

Vezano za postavljena pitanja, Svetislava Bulajić, generalni sekretar Narodne skupštine, i Maja Pavlović, načelnik Odeljenja za budžetske, finansijsko-računovodstvene i poslove javnih nabavki, pojasnile su sledeće: da je predmetni izveštaj sačinjen prema zahtevu ranijeg saziva Administrativnog odbora; da su određeni iznosi niski te da iz tog razloga izveštajem nisu posebno prikazani; da se usluge u okviru ekonomske klasifikacije 4.2.1. - stalni troškovi u okviru dela Izveštaja koji se odnosi na Stručne službe odnose između ostalog i na komunalne usluge; da je iznos koji je opredeljen na ime radio televizijske pretplate za tv prenos sednica određen na osnovu zaključenog ugovora sa RTS-om koji se zaključuje na godišnjem nivou; da su izdaci za ishranu lica koja su radno angažovana u objektima Narodne Skupštine, izdaci na dan održavanja sednica i da su oni utvrđeni odlukom koju je svojevremeno doneo Administrativni odbor, kao i da su usluge prevođenja prikazane u okviru ekonomske klasifikacije 4.2.3. – usluge po ugovoru, usluge koje se ostvaruju iz potrebe da se ostvari najbolja međunarodna saradnja, konkretno za potrebe simultanog i konsekutivnog prevođenja, kao i prevođenja kada su u pitanju strani jezici za koje Narodna skupština nema prevodioce zaposlene u Službi.

Na predlog predsednika, Odbor je većinom glasova prihvatio Izveštaj o korišćenju i raspolaganju sredstvima za rad Narodne skupštine u periodu januar - septembar 2016. godine.

**Sedma tačka dnevnog reda**: Utvrđivanje spiska nalepnica za parkiranje A-I i A-II

Predsednik Odbora je informisao članove i zamenike članova Odbora da je određen broj narodnih poslanika, kao i lica zaposlenih u Službi, u skladu sa Odlukom o korišćenju prostora za parkiranje vozila oko zgrade Narodne skupštine, podnelo Odboru zahtev za izdavanje nalepnica za parkiranje A-I i A-II.

Diskusije nije bilo.

Na predlog predsednika, Odbor je većinom glasova utvrdio Spisak nalepnica za parkiranje A-I i A-II.

Sednica je završena u 13,40 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović